## Interior destina 500.000 euros per a promoure el voluntariat ambiental per a la prevenció d’incendis forestals a la Comunitat Valenciana

*** Les sol·licituds d’ajudes rebudes de voluntariat ambiental per a prevenció d’incendis forestals augmenten un 20 % més respecte a 2023
* En total s’han rebut 106 sol·licituds, 60 de la província de València, 8 de Castelló i 38 d’Alacant**

La Conselleria de Justícia i Interior ha rebut un total de 106 sol·licituds d’ajuntaments i entitats que han presentat projectes per a dur a terme tasques de vigilància i prevenció d’incendis forestals. Estes sol·licituds corresponen a la convocatòria de subvencions destinades al voluntariat ambiental en prevenció d’incendis forestals per a l’exercici 2024, publicada en el *Diari Oficial de la Generalitat Valenciana* (DOGV).

En eixe sentit, la consellera de Justícia i Interior, Elisa Núñez, ha destacat que “destinarem 500.000 euros per a promoure el voluntariat ambiental per a la prevenció d’incendis forestals per a este 2024, segons l’orde publicada en el DOGV. Una inversió orientada a entitats de voluntariat i ajuntaments de la Comunitat Valenciana”.

En concret, el *Diari Oficial de la Generalitat Valenciana* va publicar la convocatòria d’estes ajudes el 4 d’abril, i el seu objecte era la concessió de subvencions destinades al voluntariat ambiental en prevenció d’incendis forestals per a l’exercici 2024.

En esta línia, Núñez ha destacat la importància d’estes ajudes, ja que els beneficiaris realitzaran una labor important quan el risc d’incendis forestals siga més elevat, i ha remarcat que “les sol·licituds d’ajudes rebudes per a realitzar activitats de voluntariat ambiental en matèria de prevenció d’incendis forestals a la Comunitat Valenciana s’han incrementat entorn d’un 20 % respecte a l’exercici anterior”.

A més, la titular de Prevenció d’Incendis ha subratllat que “el programa de voluntariat permet augmentar amb eficàcia la detecció precoç d’incendis forestals. Els voluntaris, amb la seua gran labor, informen i consciencien els visitants dels espais naturals per a protecció davant de possibles incidents mediambientals”.

En total, en 2024 s’han rebut 106 sol·licituds d’ajuntaments i entitats, que han presentat projectes per a dur a terme tasques de vigilància i prevenció d’incendis forestals. En concret, 60 de la província de València, 8 de Castelló i 38 a Alacant. Les ajudes, que es concediran pel procediment de concurrència competitiva una vegada instruïts i baremats els expedients, disposen d’un import màxim anual per beneficiari de 10.000 euros.

La Conselleria de Justícia i Interior, a través de la Direcció General d’Incendis Forestals, va convocar el mes de març passat les ajudes destinades a activitats de voluntariat ambiental en matèria de prevenció d’incendis forestals, amb les quals es busca que les entitats i els ajuntaments que se’n beneficien realitzen activitats de vigilància, control i seguiment, i campanyes en diversos espais forestals de la Comunitat Valenciana.

L’objectiu principal és dur a terme campanyes de sensibilització, educació i conscienciació als visitants en espais naturals i forestals, a través d’accions dirigides a la informació, el control del compliment de les diverses normatives aplicables, la vigilància dissuasiva i l’aplicació de programes d’educació ambiental amb especial incidència en el coneixement del medi forestal.

Estes tasques seran supervisades pels tècnics de prevenció d’incendis de les direccions territorials i pel col·lectiu d’agents mediambientals de l’Administració autonòmica.

**Observatoris forestals**

De la mateixa manera, la Conselleria de Justícia i Interior, a través de la Direcció General de Prevenció d’Incendis, va avançar el mes de març passat el començament de l’activitat de 14 observatoris de la Comunitat Valenciana per a previndre el risc d’incendis. Mentres, 30 observatoris de la xarxa de vigilància estan oberts tot l’any.

Actualment, la detecció de focus d’incendis forestals a la Comunitat Valenciana es basa en una xarxa d’observatoris de vigilància des dels quals es comunica a les centrals de prevenció d’incendis forestals provincials l’aparició d’un fum i la seua localització aproximada.

Situat en posicions geogràfiques privilegiades, el vigilant de l’observatori forestal pot detectar un incendi que s’està produint, en les seues fases inicials, a molts quilòmetres de distància i avisar els mitjans d’extinció. D’esta manera, començar les labors d’extinció al més prompte possible augmenta molt la probabilitat de contindre l’incendi.

La xarxa d’observatoris forestals està constituïda pels mitjans fixos de vigilància que cada any s’establixen en el Programa de vigilància preventiva. Per a fer-ne la gestió i organització s’establix un calendari anual d’operativitat (període d’activitat mensual i diari), en funció de les necessitats de prevenció del moment. Com que són punts fixos de vigilància, a priori, se situen en zones forestals amb màxima visibilitat des d’on s’arriba a veure a més de 30 quilòmetres de distància.

Fecha: 03/05/2024